**Smernica č. 01/2014**

**Poriadok odmeňovania zamestnancov obce Ostrovany**

|  |  |
| --- | --- |
| **Názov organizácie:** | Obec Ostrovany  082 22 Ostrovany 60 |
| **Názov internej smernice:** | **Poriadok odmeňovania zamestnancov obce Ostrovany** |
| **Poradové číslo smernice:** | 01/2014 |
| **Vypracoval:** | Bc. Martina Lukáčová |
| **Schválil:** | Ing. Cyril Revák |
| **Dátum vyhotovenia internej smernice:** | 28.10.2014 |
| **Za správnosť smernice zodpovedá:** | Bc. Martina Lukáčová |
| **Za dodržiavanie smernice zodpovedá:** | Ing. Cyril Revák |
| **Platnosť internej smernice:** | 1.11.2014 |
| **Prílohy:** |  |

|  |  |
| --- | --- |
| **Účinnosť internej smernice od** | 1.11.2014, 1.9.2016 |
| **Účinnosť internej smernice do** |  |

Starosta obce Ostrovany v súlade s ustanovením § 13 ods. 4 písm. d) zákona č. 369/1990 Zb. o obecnom zriadení v znení neskorších zmien a doplnkov vydáva tento:

**Poriadok odmeňovania zamestnancov obce Ostrovany.**

**Čl. I.**

**Úvodné ustanovenie**

1. Zamestnávateľom môže byť právnická osoba, ktorá zamestnáva fyzické osoby

v pracovnoprávnych vzťahoch a pokiaľ to ustanoví zákon, aj v obdobných pracovných vzťahoch.

2. Právne úkony v pracovnoprávnych vzťahoch vykonáva za zamestnávateľa, ktorý je právnickou osobou, jeho štatutárny orgán.

3. Štatutárnym orgánom v pracovnoprávnych vzťahoch zamestnancov obce Ostrovany - Obecný úrad, materská škola, školská jedáleň pri MŠ, hlavný kontrolór obce, základná škola - je starosta obce.

4. Poriadok odmeňovania zamestnancov obce Ostrovany sa vzťahuje na všetkých zamestnancov, ktorí sú v pracovnoprávnom vzťahu s obcou Ostrovany:

a) starostu obce Ostrovany a hlavného kontrolóra obce, ktorých odmeňovanie je upravené osobitnými právnymi predpismi,

b) zamestnancov obecného úradu,

c) zamestnancov škôl a školských zariadení bez právnej subjektivity (pedagogických aj nepedagogických,

***s výnimkou***

a) zástupcu starostu obce, poslancov obecného zastupiteľstva a členov komisií zriadených obecným

zastupiteľstvom, ktorých platové pomery sú upravené osobitným predpisom schváleným obecným zastupiteľstvom,

b) fyzických osôb, s ktorými obec založila pracovnoprávne vzťahy podľa §223 Zákonníka práce.

5. Právomoc starostu obce v pracovnoprávnych vzťahoch je obmedzená právomocou OZ, nakoľko obecnému zastupiteľstvu je zverené obsadzovanie funkcie hlavného kontrolóra, ako aj ďalšie kompetencie, ako určovanie platu starostu obce a hlavného kontrolóra obce.

**Čl. II.**

**Odmeňovanie starostu obce Ostrovany**

1. Odmeňovanie starostu obce upravuje zákon NR SR č. 253/1994 Z. z. o právnom postavení a platových pomeroch starostov obcí a primátorov v znení neskorších predpisov (ďalej len zákon č. 253/1994 Z. z.).

2. Plat starostu obce určuje obecné zastupiteľstvo.

3. Nárok na plat starostu obce vzniká dňom zloženia sľubu.

4. Starostovi patrí plat, ktorý je súčinom priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu Slovenskej republiky za predchádzajúci kalendárny rok a násobku podľa § 4 ods. 1 zákona.

5. Starostovi obce Ostrovany patrí minimálne plat podľa zákona vo výške 1,98 násobku

priemernej mzdy zamestnanca v národnom hospodárstve.

6. Plat starostu obce Ostrovany sa zaokrúhľuje na celé euro nahor.

7. V prípade, že OZ neurčí jeho plat na svojom prvom zasadnutí, patrí mu až do rozhodnutia

OZ plat vo výške podľa zákona č. 253/1994 Z. z..

8. Jednotlivé zložky platu starostu obce sú:

a) plat v zmysle § 3 a § 4 ods. 1 zákona č. 253/1994 Z. z*.* ( pevná časť platu )

(Minimálna výška platu starostu obce je súčinom priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok a násobku 3. platovej skupiny podľa počtu obyvateľov obce, ktorým sa rozumie počet obyvateľov zistený na základe údajov Štatistického úradu SR k 31. decembru predchádzajúceho kalendárneho roka.)

b) minimálna výška platu zvýšená v zmysle § 4 ods. 2 zákona č. 253/1994 Z. z. ( pohyblivá časť platu )

(Minimálna výška platu starostu obce môže byť zvýšená rozhodnutím OZ až o 70,00 % )

**MESAČNÝ PLAT STAROSTU OBCE = a) + b)**

~~9. Výšku mesačného platu starostu obce Ostrovany raz ročne prerokuje OZ.~~

10. Minimálny plat starostu sa upravuje ročne vždy k 1. januáru bežného roka v zmysle údajov poskytovaných Štatistickým úradom SR o priemernej mzde zamestnanca v národnom hospodárstve za predchádzajúci kalendárny rok.

11. Starostovi možno poskytnúť náhradu platu za nevyčerpanú dovolenku, len ak ju z preukázateľných dôvodov nemohol vyčerpať ani do konca budúceho kalendárneho roku a ak o tom rozhodlo OZ uznesením.

12. Starostovi pri cestách, ktoré súvisia s výkonom funkcie, patria cestovné náhrady podľa zákona č. 283/2002 Z. z. o cestovných náhradách v znení neskorších predpisov.

**Čl. III.**

**Odmeňovanie hlavného kontrolóra obce**

1. Odmeňovanie hlavného kontrolóra obce sa riadi zákonom o obecnom zriadení.

2. Plat hlavného kontrolóra obce je súčinom priemernej mesačnej mzdy zamestnanca v národnom hospodárstve, vyčíslenej na základe údajov Štatistického úradu SR za predchádzajúci kalendárny rok a koeficientu podľa počtu obyvateľov mesta v zmysle § 18c ods.1 zákona o obecnom zriadení. Ak má hlavný kontrolór obce dohodnutý pracovný pomer na kratší pracovný čas, jeho plat sa určí podľa § 18c ods.1 v závislosti od dĺžky pracovného času.

3. Obecné zastupiteľstvo môže hlavnému kontrolórovi obce schváliť mesačnú odmenu až do výšky 30 % mesačného platu.

4. Dňom zániku výkonu funkcie hlavného kontrolóra zaniká aj jeho pracovný pomer.

**Čl. IV.**

**Zásady určovania mzdových prostriedkov**

Obecné zastupiteľstvo určuje a schvaľuje objem mzdových prostriedkov zamestnancov obce Ostrovany, plat starostu, hlavného kontrolóra obce za výkon funkcie v zmysle zákona č. 369/1990 Zb. o obecnom zriadení v znení neskorších zmien a doplnkov.

**Čl. V.**

**Odmeňovanie zamestnancov obce Ostrovany**

1. Odmeňovanie zamestnancov obce Ostrovany okrem hlavného kontrolóra obce pri výkone

práce vo verejnom záujme sa spravuje zákonom č. 553/2003 Z. z. o odmeňovaní niektorých

zamestnancov pri výkone práce vo verejnom záujme v znení neskorších predpisov (ďalej len

zákon č. 553/2003 Z. z.).

2. O odmeňovaní zamestnancov obce Ostrovany rozhoduje starosta obce.

3. Mzdové podmienky u zamestnancov pri výkone práce vo verejnom záujme nie sú podstatnou záležitosťou pracovnej zmluvy. V zmysle § 4 ods. 5 zákona č. 553/2003 Z. z. zamestnávateľ je povinný písomne oznámiť zamestnancovi výšku funkčného platu a jeho zloženie pri uzatváraní pracovnej zmluvy, ako aj pri akejkoľvek zmene funkčného platu, ak sa zmení náročnosť vykonávanej pracovnej činnosti, čo môže mať vplyv na zmenu platovej triedy, pri valorizácii platových taríf, pri postupe do vyššieho platového stupňa alebo pri zmene niektorej inej zložky funkčného platu.

4. Zamestnávateľ pri určení platových náležitostí zamestnancov musí vždy konať v súlade so zákonom, je zodpovedný za správne uplatňovanie zákona o odmeňovaní a ďalších súvisiacich všeobecne záväzných právnych predpisov (Nariadenie vlády SR č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní).

5. V platovom dekréte, okrem odkazu na zákon č. 553/2003 Z. z., sa uvádza:

a) platová trieda a platový stupeň, do ktorých je zamestnanec zaradený,

b) kvalifikačné predpoklady – požadované a ich splnenie, uvedie sa aj odkaz na ustanovenie a právny predpis, podľa ktorého bola zamestnancovi výnimka udelená, resp. zachovaná.

c) všetky platové náležitosti, ktoré sú zamestnancovi priznané v mesačných sumách, t. j. zložky, ktoré tvoria jeho funkčný plat.

6. Odmeňovanie zamestnancov sa vykonáva podľa druhu vykonávanej práce, náročnosti pracovných činností, ich zložitosti, zodpovednosti, miery fyzickej a psychickej záťaže vykonávanej práce, pričom sa vyžaduje splnenie kvalifikačných predpokladov ustanovených týmto zákonom a iných všeobecne záväzných právnych predpisov. Vyžaduje sa splniť aj kvalifikačné požiadavky, ktoré zamestnávateľ určil v Pracovnom poriadku ako podmienku na vykonávanie danej pracovnej činnosti.

7. V kolektívnej zmluve nie je možné dohodnúť priaznivejšie podmienky odmeňovania, možno len podrobnejšie upraviť podmienky poskytovania niektorých zložiek platu podľa konkrétnych podmienok u zamestnávateľa.

8. Ďalšou zásadou systému odmeňovania je zaradenie zamestnancov podľa náročnosti vykonávaných pracovných činností do jednej zo štrnástich platových tried a podľa dĺžky započítanej praxe zamestnávateľ zaradí zamestnanca do jedného z dvanástich platových stupňov.

9. Jednotlivé zložky platu , ktoré môžu tvoriť plat zamestnanca sú:

a) tarifný plat

b) tarifný plat zvýšený o 15% podľa § 7 ods. 7 zákona

c) príplatok za riadenie podľa § 8 zákona (pohyblivá časť platu)- limit vedúcich zamestnancov: 3–20%

d) osobný príplatok podľa § 10 zákona (pohyblivá časť platu)- limit: 0–100%

**Zložky a) + b) + c) + d) = MESAČNÝ PLAT**

e) odmena podľa § 20 zákona

10. Nárokové zložky platu je zamestnávateľ povinný poskytovať, ak zamestnanec spĺňa ustanovené podmienky na ich priznanie.

11. Nárokové zložky platu zamestnanca na OcÚ sú: tarifný plat, príplatok za riadenie u vedúcich zamestnancov, príplatok za zastupovanie v zmysle § 9 zákona, príplatok za prácu v sobotu alebo v nedeľu, príplatok za prácu vo sviatok, plat za prácu nadčas.

12. Nenárokové zložky platu môže zamestnávateľ poskytovať v závislosti od splnenia určených

alebo dohodnutých kritérií a v závislosti od disponibilných finančných zdrojov.

13. Nenárokové zložky platu zamestnanca sú: osobný príplatok a odmena.

14. Osobným príplatkom sa oceňujú mimoriadne osobné schopnosti a dosahované pracovné výsledky zamestnanca, vykonávanie prác nad rámec pracovných povinností a výkon kontrolnej činnosti v systéme vnútornej kontroly.

15. O priznaní osobného príplatku podľa § 10 ods. 1 zákona č. 553/2003 Z. z. zvýšení, znížení,

alebo odobratí rozhoduje starosta obce. Riaditeľ MŠ a ZŠ vypracováva podklady k tomuto rozhodnutiu pre zamestnancov MŠ a ZŠ.

16. Odmena sa môže poskytnúť za:

a) kvalitné vykonávanie pracovných činností alebo za vykonanie práce presahujúcej rámec pracovných činností ustanovených v popise pracovných činností zamestnanca,

b) splnenie mimoriadnej pracovnej úlohy alebo vopred určenej cieľovej pracovnej úlohy, prípadne jej ucelenej etapy,

c) pracovné zásluhy pri dosiahnutí 50 rokov veku zamestnanca až do sumy jeho funkčného

platu,

d) poskytnutie osobnej pomoci pri zdolávaní požiaru alebo mimoriadnej udalosti, pri likvidácii a odstraňovaní ich následkov, pri ktorých môže dôjsť k ohrozeniu života, zdravia alebo majetku.

17. O výške odmeny pre zamestnancov obce rozhoduje starosta obce. U zamestnancov MŠ a ZŠ na základe písomného odporúčania riaditeľa MŠ a ZŠ.

18. Odmena sa vypláca štvrťročne, súčasne s platom zamestnanca.

**Čl. VI.**

**Odmeňovanie zamestnancov škôl a školských zariadení bez právnej subjektivity**

**(pedagogických aj nepedagogických)**

1. Zamestnávateľ zaradí pedagogického zamestnanca do pracovnej triedy jeden alebo dva.

Pracovná trieda vyjadruje stupeň náročnosti vykonávanej pracovnej činnosti pedagogickým

zamestnancom v príslušnom druhu školy alebo školského zariadenia a splnenia kvalifikačných predpokladov potrebných na jej vykonávanie ustanovených v § 7 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov.

2. Odmeňovanie pedagogických zamestnancov sa spravuje podľa § 7 odsekov 9 až 13 zákona

553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov. Platové tarify pedagogických zamestnancov sú uvedené v prílohe č.7 k zákonu č. 553/2003 Z. z..

3. Ak funkčný plat pedagogického zamestnanca je nižší ako funkčný plat určený podľa predpisov platných do 31.10.2009, patrí mu funkčný plat v sume určenej pred 1.11.2009.

4. Jednotlivé zložky platu pedagogického zamestnanca sú:

a) tarifný plat podľa § 7 zákona v členení - platová tarifa podľa § 7 ods. 10 zákona

- zvýšenie platovej tarify podľa § 7 ods. 11 zákona

b) príplatok za riadenie podľa § 8 zákona (pohyblivá časť platu) - limit: 10–30% (stupeň II.a)

c) osobný príplatok podľa § 10 zákona (pohyblivá časť platu) - limit: 0–100%

d) príplatok za činnosť triedneho učiteľa podľa § 13b ods. l zákona

e) príplatok za činnosť uvádzajúceho učiteľa podľa § 13b ods. 2 zákona

f) kreditový príplatok podľa § 14 ods. 2 zákona

**Zložky a) + b) + c) + d) + e) + f) = FUNKČNÝ PLAT**

g) odmena podľa § 20 zákona.

5. Odmeňovanie nepedagogických zamestnancov materských škôl bez právnej subjektivity a

zamestnancov školskej jedálne pri materskej školesa spravuje zákonom č. 553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov (ďalej len zákon č. 553/2003 Z. z.).

6. Jednotlivé zložky platu nepedagogického zamestnanca sú:

a) tarifný plat

b) príplatok za riadenie podľa § 8 zákona (pohyblivá časť platu) - limit vedúcich zamestnancov: 3 –20%)

c) osobný príplatok podľa § 10 zákona (pohyblivá časť platu) - limit: 0–100%

**Zložky a) + b) + c) = MESAČNÝ PLAT**

d) odmena podľa § 20 zákona

7. O výške odmeny pre nepedagogických zamestnancov materských škôl bez právnej subjektivity a zamestnancov školskej jedálne pri materskej škole rozhoduje starosta obce na základe písomného odporúčania riaditeľa MŠ.

**Čl. VII.**

**Spoločné a záverečné ustanovenia**

1. V prípadoch, ktoré nie sú upravené v tomto poriadku odmeňovania, sa postupuje v súlade

s ustanoveniami Zákonníka práce, zákona o odmeňovaní niektorých zamestnancov pri výkone práve vo verejnom záujme, zákona č. 253/1994 Z. z., zákona č. 369/1990 o obecnom zriadení a súvisiacimi predpismi.

2. Dňom nadobudnutia účinnosti tohto Poriadku odmeňovania zamestnancov obce Ostrovany

stráca účinnosť Poriadok odmeňovania pracovníkov obce Ostrovany zo dňa 22.2.2007 schválený uznesením OZ č. 4/A1/2007 a č. 57/2008 zo dňa 15.12.2008 účinný od 1.1.2009

3. Všetci zamestnanci musia byť s týmto Poriadkom odmeňovania a jeho prípadnými zmenami

oboznámení svojim priamym nadriadeným.

4. Tento poriadok bol prerokovaný so zamestnancami na Obecnom úrade v Ostrovanoch dňa 30. októbra 2014.

5. Tento Poriadok odmeňovania je prístupný na OcÚ a u riaditeľa MŠ a ZŠ.

6. Tento Poriadok odmeňovania je účinný dňom 01.09.2016 a nahrádza Poriadok odmeňovania zo dňa 01.11.2014.

**Ing. Cyril Revák, v.r.**

Starosta obce